title: Решение (ЕС) 2017/984 на Съвета от 8 август 2016 година за отправяне на предизвестие към Испания за предприемане на мерки за намаляването на дефицита, преценено за необходимо с цел справяне със ситуацията на прекомерен дефицит

text:
               10.6.2017

               BG

               Официален вестник на Европейския съюз

               L 148/38

         РЕШЕНИЕ (ЕС) 2017/984 НА СЪВЕТА
   от 8 август 2016 година
   за отправяне на предизвестие към Испания за предприемане на мерки за намаляването на дефицита, преценено за необходимо с цел справяне със ситуацията на прекомерен дефицит
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 126, параграф 9 от него,
   като взе предвид препоръката на Европейската комисия,
   като има предвид, че:

               (1)

               Съгласно член 126 от Договора за функционирането на Европейския съюз (ДФЕС) държавите членки трябва да избягват прекомерен бюджетен дефицит.

               (2)

               Пактът за стабилност и растеж се основава на целта за осигуряване на стабилни публични финанси като средство за засилване на предпоставките за ценова стабилност и за висок и устойчив растеж, водещ до създаване на трудова заетост. Пактът за стабилност и растеж включва Регламент (ЕО) № 1467/97 на Съвета (1), който беше приет с цел да се насърчи своевременното коригиране на прекомерните бюджетни дефицити.

               (3)

               На 27 април 2009 г. Съветът реши, в съответствие с член 104, параграф 6 от Договора за създаване на Европейската общност (ДЕО), че в Испания е налице прекомерен дефицит, и в съответствие с член 104, параграф 7 от същия договор отправи препоръка за коригирането му най-късно до 2012 г. Оттогава Съветът отправи три нови препоръки към Испания (съответно на 2 декември 2009 г., 10 юли 2012 г. и на 21 юни 2013 г.) в съответствие с член 126, параграф 7 ДФЕС, с които срокът за коригиране на прекомерния дефицит бе удължен съответно до 2013 г., 2014 г. и 2016 г. И в трите препоръки Съветът счете, че Испания е предприела ефективни действия, но са настъпили неочаквани неблагоприятни икономически събития със значими отрицателни последици за държавните финанси (2).

               (4)

               В съответствие с член 126, параграф 8 ДФЕС на 12 юли 2016 г. Съветът реши, че Испания не е предприела ефективни действия в отговор на препоръката на Съвета от 21 юни 2013 г.

               (5)

               Съгласно член 10, параграф 2 от Регламент (ЕО) № 1467/97, в случай че не е било предприето действие от страна на участваща държава членка или Съветът счете, че то е доказано неадекватно, Съветът взема незабавно решение съгласно член 126, параграф 9 ДФЕС.

               (6)

               Комисията актуализира своята прогноза от пролетта на 2016 г. с информацията, с която разполагаше до 19 юли 2016 г. В резултат на това прогнозата за реалния ръст на БВП за 2016 г. беше преразгледана във възходяща посока с 0,3 процентни пункта в сравнение с прогнозата от пролетта — до 2,9 %, и в низходяща посока за 2017 г. (2,3 % спрямо 2,5 % през пролетта). За 2018 г. прогнозата сочи нарастване на реалния БВП с 2,1 %. За сравнение растежът през 2015 г. е 3,2 %. Следователно икономическият растеж се очаква да намалее, но да остане висок, като все още се влияе положително от реформите, предприети в отговор на кризата, и от успешното приключване на програмата за финансова помощ. Възстановяването продължава да е придружено със създаването на много нови работни места в контекст на продължаващо ограничаване на разходите за заплати и насърчавано от реформите на пазара на труда. Ниските цени на нефта също спомагат за по-високия растеж. Същевременно се очаква инфлацията да бъде -0,3 % през 2016 г. Въпреки това прогнозата за растежа крие някои рискове, особено от 2017 г. нататък, които са свързани, наред с другото, с резултата от референдума в Обединеното кралство за членството му в Съюза, който доведе до увеличаване на несигурността и може да има отрицателни последици за търговията и вътрешното търсене.

               (7)

               Според актуализираната прогноза на Комисията от пролетта на 2016 г. държавният дефицит се очаква да се доближи до 4,6 % от БВП през 2016 г., 3,3 % от БВП през 2017 г. и 2,7 % от БВП през 2018 г. (в сравнение с целите от програмата за стабилност от 3,6 %, 2,9 % и 2,2 % от БВП съответно през 2016 г., 2017 г. и 2018 г., и прогнозен дефицит от 3,9 % от БВП през 2016 г. и 3,1 % от БВП през 2017 г. в прогнозата от пролетта). Прогнозата за по-висок дефицит се дължи отчасти на факта, че в актуализираната прогноза на Комисията мерките за ограничаване на разходите на централно и регионално равнище на държавното управление в отговор на препоръката на Комисията от март 2016 г. са включени с по-нисък размер (0,2 % от БВП) в сравнение с прогнозата в програмата за стабилност (0,4 % от БВП) с обосновката, че някои от тези мерки все още не са достатъчно конкретни, за да бъдат включени в прогнозата на Комисията въз основа на обичайното допускане за липса на промяна на политиката. Въпреки това по-голямата част от разликата се дължи на промените в правната уредба на корпоративния данък, които доведоха до намаляване на авансовите плащания от предприятията (pagos fraccionados) през 2016 г. Намаленията в авансовите плащания не бяха остойностени в програмата за стабилност и се проявиха едва през април, по време на първата вноска, след крайната дата за прогнозата от пролетта. В актуализираната прогноза на Комисията от пролетта на 2016 г. това намаление се оценява на 0,5 % от БВП през 2016 г. Тъй като горепосочените промени създават трайно забавяне в плащането на данъци, но не водят до промяна в данъчната ставка или данъчната основа, те няма да повлияят на приходите от корпоративните данъци при отново стабилно положение (от 2017 г.) Те водят до временна загуба от събиране на данъци през 2016 г., която се третира като еднократен разход в актуализираната прогноза от пролетта.
               За 2017 г. разликите между актуализираната прогноза от пролетта и програмата за стабилност произтичат от по-неблагоприятната от очакваното изходна позиция и от факта, че мерките за икономии, предприети в отговор на препоръката на Комисията от март 2016 г., все още не са достатъчно конкретни, за да бъдат взети предвид въз основа на обичайното допускане за липса на промяна на политиката. Структурният дефицит се очаква да нарасне с 0,4 % и 0,1 % от БВП съответно през 2016 г. и 2017 г. и да се запази без промяна през 2018 г. Въпреки това прогнозираното за 2016 г. увеличение на структурния дефицит отчасти се дължи на факта, че настоящата прогноза за инфлацията и за растежа на номиналния БВП е по-ниска от тази в основата на бюджета за 2016 г., което се отрази неблагоприятно на структурните държавни приходи, но не позволи адаптиране на разходите.

               (8)

               Съотношението на брутния държавен дълг към БВП нарасна от 36 % през 2007 г. на около 99 % през 2014 г. През 2015 г. съотношението на дълга към БВП беше общо взето стабилно, тъй като нетните продажби на финансови активи компенсираха отрицателния ефект от по-бързото нарастване на дефицита в сравнение с номиналния ръст на БВП. Според актуализираната прогноза на Комисията от пролетта на 2016 г. съотношението на дълга към БВП се очаква да достигне най-високото си равнище от 100,6 % от БВП през 2017 г., докато според прогнозата от пролетта дългът ще нарасне до 100,3 % от БВП през 2016 г. Въпреки че Испания не е изправена пред непосредствени рискове за фискалната устойчивост, произтичащи от високото съотношение на дълга към БВП, рисковете за устойчивостта на дълга значително ще нараснат в средносрочен план, ако състоянието на бюджета не бъде подобрено. В по-дългосрочен план рисковете за фискалната устойчивост ще намалеят благодарение на положителното въздействие на намаляването на разходите, свързани със застаряването на населението.

               (9)

               В съответствие с член 5 от Регламент (ЕО) № 1467/97 в решението си за отправяне на предизвестие до съответната държава членка да вземе мерки за намаляване на дефицита съгласно член 126, параграф 9 ДФЕС Съветът отправя искане към държавата членка да постигне годишните бюджетни цели, които, въз основа на прогнозите, обосноваващи предизвестието, са съобразени с минимално годишно подобрение от поне 0,5 % от БВП на циклично изгладения баланс с изключени еднократни и временни мерки. При все това, тъй като решението се приема през втората половина на годината, фискалната корекция, необходима за постигане на определено годишно подобрение на структурното салдо, е по-голяма. Важно е също така да се има предвид, че базовият сценарий за новия план за корекции започва с влошаване от 0,4 % от БВП на структурния дефицит, което е поне отчасти в резултат на инфлацията, която се оказа по-ниска от заложеното в сценария, залегнал в бюджета за 2016 г. — обстоятелство, което в голяма степен е извън контрола на правителството. С оглед на това е целесъобразно през 2016 г. да се изискват допълнителни структурни мерки.

               (10)

               Като се има предвид, че през 2016 г. не следва да се изискват по-нататъшни структурни мерки, предоставянето на Испания на една допълнителна година за коригиране на нейния прекомерен дефицит съгласно правилата на Регламент (ЕО) № 1467/97 би изисквало годишно подобрение на структурното салдо през 2017 г., което би имало твърде отрицателен ефект върху растежа. Поради това изглежда целесъобразно срокът за преодоляване на прекомерния дефицит на Испания да бъде удължен с две години.

               (11)

               Следователно за постигането на надеждна и устойчива корекция Испания трябва да постигне бюджетен дефицит от 4,6 %, 3,1 % и 2,2 % от БВП съответно през 2016 г., 2017 г. и 2018 г. Това съответства на влошаване на структурния баланс от 0,4 % от БВП през 2016 г. и подобрение от 0,5 % от БВП през 2017 г. и 2018 г. Тези бюджетни цели са съобразени също и с необходимостта да се компенсират вторичните ефекти от фискалната консолидация върху публичните финанси чрез въздействието ѝ върху икономиката като цяло.

               (12)

               За да бъдат постигнати тези цели, се считат за необходими допълнителни структурни мерки с предполагаемо въздействие в размер на 0,5 % от БВП през 2017 г. и 2018 г. Икономиите за 2017 и 2018 г. могат да включват, наред с другото, ограничаване на броя и обхвата на данъчните разходи, по-специално намалените ставки на ДДС, за постигане на необходимото подобрение на структурното салдо.

               (13)

               Освен това стриктното прилагане на всички равнища на управление на превантивните и коригиращите механизми, предвидени в испанския Закон за стабилността, може да доведе до навременна и трайна корекция на прекомерния дефицит. Това би могло да се постигне чрез по-голяма автоматичност на прилагането на тези механизми. Нещо повече, приносът на правилото за разходите в Закона за стабилността за устойчивостта на публичните финанси може да се увеличи посредством по-нататъшното изясняване на обхвата и определението на категориите разходи, необходими за изчисляване на това правило, както и като неспазващите правилото публични администрации изрично бъдат призовани да компенсират прекомерните разходи в годината след тяхното възникване.

               (14)

               Испания следва също така да обърне необходимото внимание на качеството на публичните финанси, включително на своята политика в областта на обществените поръчки. Значителен е броят на нарушенията, които оказват въздействие върху прилагането на законодателството на ЕС в областта на обществените поръчки, за който Комисията беше информирана през последните години. Данните показват, че съществуват различия в провеждането на обществени поръчки между възлагащите органи и възложителите, както и че недостатъчните механизми за предварителен и последващ контрол затрудняват правилното и еднообразното прилагане на законодателството в областта на обществените поръчки. Испания се откроява с ниския си процент на обявления за обществени поръчки и относително високото използване на процедурата на договаряне без предварително обявяване в сравнение с другите държави членки. Това води до ограничена конкуренция от страна на предприятия от други държави членки и често пъти — до пряко възлагане, което води до по-високи разходи на сектор „Държавно управление“. Ограниченото използване на инструменти за централизирано или съвместно възлагане на обществени поръчки не позволява повишаване на ефективността, което би допринесло за бюджетни икономии. Липсата на независим орган, който да гарантира ефективността и спазването на законодателството в областта на обществените поръчки в цялата страна, възпрепятства правилното прилагане на правилата за възлагане на обществени поръчки и може да създаде възможности за нарушения, които оказват отрицателно въздействие върху състоянието на публичните финанси на Испания.

               (15)

               За да се допринесе за успеха на стратегията за фискална консолидация, е важно също така фискалната консолидация да бъде съпроводена с цялостни структурни реформи в съответствие с препоръките, които Съветът отправи към Испания в рамките на европейския семестър за 2016 г., и по-специално препоръките, свързани с коригирането на нейните макроикономически дисбаланси.

               (16)

               Съгласно член 126, параграф 9 ДФЕС Съветът може, като част от своето решение да отправи предизвестие съгласно посочената разпоредба, да поиска от съответната държава членка да представя по определен график доклади, чрез които да се преценят положените от нея усилия за коригиране на положението. Съгласно член 5, параграф 1а от Регламент (ЕО) № 1467/97 докладът на държавата членка включва целите за бюджетните разходи и приходи, за дискреционните мерки по отношение както на разходната, така и на приходната част, както и информация относно предприетите действия в отговор на конкретните препоръки на Съвета. С цел да се улесни наблюдението за спазването на срока за изпълнение на препоръките, съдържащи се в настоящото решение, и на срока за коригиране на прекомерния дефицит Испания следва да представи този доклад до 15 октомври 2016 г., едновременно със своя проект на бюджетен план за 2017 г.

               (17)

               Освен това Испания следва да докладва на Комисията и на Икономическия и финансов комитет съгласно член 10 от Регламент (ЕС) № 473/2013 на Съвета (3) в съответствие със спецификациите, установени в Делегиран регламент (ЕС) № 877/2013 на Комисията (4). Докладът следва да бъде представен за първи път в срок до 15 януари 2017 г., а след това доклад следва да се представя на всеки три месеца,

         ПРИЕ НАСТОЯЩОТО РЕШЕНИЕ:
   Член 1
   1.   Испания трябва да прекрати съществуващата ситуация на прекомерен дефицит в срок до 2018 г.
   2.   Испания трябва да намали бюджетния си дефицит до 4,6 % от БВП през 2016 г., 3,1 % от БВП през 2017 г. и 2,2 % от БВП през 2018 г. Подобрението в дефицита на сектор „Държавно управление“ съответства на влошаване на структурното салдо с 0,4 % от БВП през 2016 г. и на подобрение с 0,5 % от БВП през 2017 г. и през 2018 г. въз основа на актуализираната прогноза на Комисията от пролетта на 2016 г. Испания трябва да използва също така всички извънредни приходи за по-бързото намаляване на дефицита и дълга.
   3.   В допълнение към икономиите, които вече бяха включени в актуализираната прогноза на Комисията от пролетта на 2016 г., Испания трябва да приеме и прилага в пълна степен през 2017 г. и през 2018 г. мерки за консолидация в размер на 0,5 % от БВП.
   4.   Испания трябва да има готовност да предприеме допълнителни мерки, в случай че рисковете за бюджетните планове се конкретизират. Мерките за бюджетна консолидация трябва да осигурят трайно подобрение на структурното салдо на консолидирания държавен бюджет по начин, който благоприятства икономическия растеж.
   5.   Испания трябва да предприеме мерки за укрепване на фискалната рамка, по-специално с оглед на увеличаване на автоматичността на механизмите за предотвратяване и коригиране на отклоненията от целите за дефицита, задлъжнялостта и разходите, и за засилване на приноса на правилото за разходите в Закона за стабилността за устойчивостта на публичните финанси.
   6.   Испания трябва да създаде последователна рамка с цел да се гарантират прозрачността и координацията на политиката в областта на обществените поръчки за всички възлагащи органи и възложители с оглед на осигуряването на икономическа ефективност и високо ниво на конкуренция. Тази рамка трябва да включва подходящи механизми за предварителен и последващ контрол на възлагането на обществени поръчки, за да се гарантират ефикасността и спазването на нормативната уредба.
   Член 2
   Съветът определя 15 октомври 2016 г. като краен срок за Испания да предприеме ефективни действия и, в съответствие с член 5, параграф 1а от Регламент (ЕО) № 1467/97, да представи на Съвета и Комисията доклад за действията, предприети в отговор на настоящото решение. Докладът включва целите за бюджетните разходи и приходи, за дискреционните мерки по отношение както на разходната, така и на приходната част, както и информация относно предприетите действия в отговор на конкретните препоръки на Съвета за укрепване на фискалната рамка и рамката в областта на обществените поръчки на страната в съответствие с член 1, параграфи 5 и 6.
   Член 3
   Адресат на настоящото решение е Кралство Испания.

      Съставено в Брюксел на 8 август 2016 година.

            За Съвета

            Председател

         M. LAJČÁK

      (1)  Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (ОВ L 209, 2.8.1997 г., стр. 6).

      (2)  Всички документи, свързани с процедурата при прекомерен дефицит за Испания, са достъпни на: http://ec.europa.eu/economy_finance/economic_governance/sgp/deficit/countries/spain_en.htm.

      (3)  Регламент (ЕС) № 473/2013 на Европейския парламент и на Съвета от 21 май 2013 г. относно общите разпоредби за мониторинг и оценка на проектите за бюджетни планове и за гарантиране на коригирането на прекомерния дефицит на държавите членки в еврозоната (ОВ L 140, 27.5.2013, стр. 11).

      (4)  Делегиран регламент (ЕС) № 877/2013 на Комисията от 27 юни 2013 г. за допълнение на Регламент (ЕС) № 473/2013 на Европейския парламент и на Съвета относно общите разпоредби за мониторинг и оценка на проектите за бюджетни планове и за гарантиране на коригирането на прекомерния дефицит на държавите членки в еврозоната (ОВ L 244, 13.9.2013, стр. 23).


title: Решение на Съвета от 29 април 2004 година за сключване от името на Европейската общност на Протокола към Конвенцията от Барселона за опазване на Средиземно море от замърсяване, относно сътрудничеството при предотвратяване на замърсяване от кораби, в случай на авария, и борба със замърсяването на Средиземно море

text:
Важна правна забележка

|

32004D0575

Официален вестник n° L 261 , 06/08/2004 стр. 0040 - 0040 Официален вестник n° L 261 , 06/08/2004 стр. 0007 - 0007 специално чешко издание глава 11 том 51 стр. 269  - 269 специално испанско издание глава 11 том 51 стр. 269  - 269 специално унгарско издание глава 11 том 51 стр. 269  - 269 специално литвийско издание глава 11 том 51 стр. 269  - 269 LV.ES глава 11 том 51 стр. 269  - 269 MT.ES глава 11 том 51 стр. 269  - 269 PL.ES глава 11 том 51 стр. 269  - 269 SK.ES глава 11 том 51 стр. 269  - 269 специално словенско издание глава 11 том 51 стр. 269  - 269

		20040429Решение на Съветаот 29 април 2004 годиназа сключване от името на Европейската общност на Протокола към Конвенцията от Барселона за опазване на Средиземно море от замърсяване, относно сътрудничеството при предотвратяване на замърсяване от кораби, в случай на авария, и борба със замърсяването на Средиземно море(2004/575/ЕО)СЪВЕТЪТ НА ЕВРОПЕЙСКИЯ СЪЮЗ,като взе пред вид Договора за създаване на Европейската общност, и по-специално член 175, параграф 1, заедно с член 300, параграф 2, първо изречение и с член 300, параграф 3, първа алинея от него,като взе предвид предложението на Комисията,като взе предвид становището на Европейския парламент [1],като има предвид, че:(1) Политиката на Европейската общност по опазването на околната среда допринася за постигането на целите, включващи опазването, защитата и повишаването на качеството на околната среда и насърчаване на мерките на международно равнище за справяне с регионални или глобални екологични проблеми.(2) Европейската общност е договаряща страна по Конвенцията за защита от замърсяване на Средиземно море (Конвенцията от Барселона), одобрена с Решение 77/585/ЕЕС на Съвета [2] и ревизията на същото от 1995 г., одобрена с Решение 1999/802/ЕС на Съвета [3]. Общността е също така и договаряща страна по четири протокола на Конвенцията от Барселона, включително и по Протокола за сътрудничество в борбата срещу замърсяването на Средиземно море с нефт и други вредни вещества в случаи на аварии, одобрен с Решение 81/420/ЕЕС на Съвета [4].(3) Комисията взе участие от името на Общността в преговорите по Протокола относно сътрудничеството при предотвратяване на замърсяване от кораби, в случай на авария, и борба със замърсяването на Средиземно море (Протоколът) въз основа на насоките за преговори, получени от Съвета на 25 януари 2000 г.(4) Протоколът беше подписан от Общността на 25 януари 2002 г. в Малта.(5) Протоколът осъвременява правните инструменти на Конвенцията от Барселона, като включва сътрудничеството за предотвратяване на замърсяването от кораби, така че да се повиши ефективността на сътрудничеството в отговор на инциденти на замърсяване и да се насърчава прилагането на приложимите международни регламенти.(6) Протоколът, без да засяга правото на страните да приемат съответните по-строги мерки в съответствие с международното право, съдържа мерките, необходими за избягване на всякакво несъответствие със законодателството на Общността, което вече е в сила, в областите, попадащи в приложното поле на този протокол.(7) Ето защо Общността следва да одобри протокола,РЕШИ:Член 1Одобрява от името на Общността Протокола към Конвенцията от Барселона за опазване на Средиземно море от замърсяване, относно сътрудничеството при предотвратяване на замърсяване от кораби и, в случай на авария, борба със замърсяването на Средиземно море, по-долу наричан "Протоколът".Текстът на протокола е приложен към настоящото решение.Член 2Председателя на Съвета е оправомощен да определи лице/лица, упълномощено/и от името на Европейската общност да депозира/т при правителството на Испания инструмент за одобрението на протокола в съответствие с разпоредбите на член 23 от протокола.Съставено в Люксембург на 29 април 2004 година.За СъветаПредседателM. McDowell[1] Становище от 10 февруари 2004 г. (все още непубликувано в Официален вестник).[2] ОВ L 240, 19.9.1977 г., стр. 1.[3] ОВ L 322, 14.12.1999 г., стр. 32.[4] ОВ L 162, 19.06.1981 г., стр. 4.--------------------------------------------------


title: Решение на Съвета от 4 декември 2000 година за сключване на споразумения относно търговията с текстилни продукти с някои трети страни (Република Беларус, Кралство Непал, Бившата югославска република Македония, Армения, Азербайджан, Грузия, Казахстан, Молдова, Таджикистан, Туркменистан, Узбекистан, Китайска народна република, Украйна и Арабска република Египет)

text:
Важна правна забележка

|

32000D0804

Официален вестник n° L 326 , 22/12/2000 стр. 0063 - 0064 специално чешко издание глава 11 том 36 стр. 3  - 5 специално испанско издание глава 11 том 36 стр. 3  - 5 специално унгарско издание глава 11 том 36 стр. 3  - 5 специално литвийско издание глава 11 том 36 стр. 3  - 5 LV.ES глава 11 том 36 стр. 3  - 5 MT.ES глава 11 том 36 стр. 3  - 5 PL.ES глава 11 том 36 стр. 3  - 5 SK.ES глава 11 том 36 стр. 3  - 5 специално словенско издание глава 11 том 36 стр. 3  - 5

		20001204Решение на Съветаот 4 декември 2000 годиназа сключване на споразумения относно търговията с текстилни продукти с някои трети страни (Република Беларус, Кралство Непал, Бившата югославска република Македония, Армения, Азербайджан, Грузия, Казахстан, Молдова, Таджикистан, Туркменистан, Узбекистан, Китайска народна република, Украйна и Арабска република Египет)(2000/804/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 133 от него, във връзка с член 300, параграф 2, първа алинея, първо изречение от него,като взе предвид предложението на Комисията,като има предвид, че:(1) Комисията е договорила от името на Европейската общност споразумения за търговията с текстилни продукти с някои трети страни.(2) Тези споразумения са прилагани временно, при условие че се спазва принципът на реципрочност [1].(3) Споразумението за търговия с текстилни продукти под формата на размяна на писма с Република Казахстан е подписано на 27 юни 2000 г., при условие че се стигне до сключване на споразумението.(4) Тези споразумения следва да бъдат одобрени,РЕШИ:Член 1Споразуменията, изброени в приложението към настоящото решение, се одобряват от името на Общността.Член 2Председателят на Съвета е оправомощен да посочи лицето/лицата, упълномощено/упълномощени да подпише/ат споразуменията, с изключение на споразумението, отнасящо се до Казахстан [2], с цел да се обвърже Общността.Член 3Настоящото решение се публикува в Официален вестник на Европейските общности.Съставено в Брюксел на 4 декември 2000 година.За СъветаПредседателH. Védrine[1] Решение 2000/72/ЕО на Съвета (Кралство Непал), (ОВ L 32, 7.2.2000 г., стр. 1) и Решения на Съвета: Република Беларус, 1999/869/ЕО, (ОВ L 336, 29.12.1999 г., стр. 26); Бивша югославска република Македония, 1999/875/ЕО, (ОВ L 344, 31.12.1999 г., стр. 1); Армения, Азербайджан, Грузия, Казахстан, Молдова, Таджикистан и Узбекистан, 1999/867/ЕО, (ОВ L 343, 31.12.1999 г., стр. 1); Китайска народна република 1999/876/ЕО, (ОВ L 345, 31.12.1999 г., стр. 1); Украйна, 1999/871/ЕО, (ОВ L 337, 30.12.1999 г., стр. 43); Арабска република Египет, 2000/3/ЕО, (ОВ L 2, 5.1.2000 г., стр. 68).[2] Споразумението, отнасящо се до Казахстан, вече бе подписано на 27 юни 2000 г., при условие че се стигне до неговото сключване.--------------------------------------------------20001204ПРИЛОЖЕНИЕ- Споразумение под формата на размяна на писма между Европейската общност и Република Беларус за изменение на Споразумението между Европейската общност и Република Беларус за търговия с текстилни продукти, временно прилагано в съответствие с Решение 1999/869/ЕО на Съвета [1].- Споразумение между Европейската общност и Кралство Непал за търговия с текстилни продукти, временно прилагано в съответствие с Решение 2000/72/ЕО на Съвета [2].- Споразумение за търговия с текстилни продукти между Европейската общност и Бившата югославска република Македония, временно прилагано в съответствие с Решение 1999/875/ЕО на Съвета [3].- Споразумения под формата на размяна на писма между Европейската общност и някои трети страни (Армения, Азербайджан, Грузия, Казахстан, Молдова, Таджикистан, Туркменистан и Узбекистан) за търговия с текстилни продукти, временно прилагани в съответствие с Решение 1999/867/ЕО на Съвета [4].- Споразумение под формата на размяна на писма за изменение на Споразуменията между Европейската общност и Китайска народна република за търговия с текстилни продукти, временно прилагано в съответствие с Решение 1999/876/ЕО на Съвета [5].- Споразумение под формата на размяна на писма между Европейската общност и Украйна за изменение на Споразумението между Европейската общност и Украйна за търговия с текстилни продукти, временно прилагано в съответствие с Решение 1999/871/ЕО на Съвета [6].- Меморандум за разбирателство между Европейската общност и Арабска република Египет за търговия с текстилни продукти, временно прилаган в съответствие с Решение 2000/3/ЕО на Съвета [7].[1] ОВ L 336, 29.12.1999 г., стр. 26.[2] ОВ L 32, 7.2.2000 г., стр. 1.[3] ОВ L 344, 31.12.1999 г., стр. 1.[4] ОВ L 343, 31.12.1999 г., стр. 1.[5] ОВ L 345, 31.12.1999 г., стр. 1.[6] ОВ L 337, 30.12.1999 г., стр. 43.[7] ОВ L 2, 5.1.2000 г., стр. 68.--------------------------------------------------


title: Решение № 1149/2007/ЕО на Европейския парламент и на Съвета от 25 септември 2007 година за създаване на специална програма Гражданско правосъдие за периода 2007—2013 г. като част от общата програма Основни права и правосъдие

text:
               3.10.2007

               BG

               Официален вестник на Европейския съюз

               L 257/16

      РЕШЕНИЕ № 1149/2007/ЕО НА ЕВРОПЕЙСКИЯ ПАРЛАМЕНТ И НА СЪВЕТА

   от 25 септември 2007 година
   за създаване на специална програма „Гражданско правосъдие“ за периода 2007—2013 г. като част от общата програма „Основни права и правосъдие“
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за създаване на Европейската общност, и по-специално член 61, буква в) и член 67, параграф 5 от него,
   като взеха предвид предложението на Комисията,
   в съответствие с процедурата, предвидена в член 251 от Договора (1),
   като имат предвид, че:

               (1)

               Общността има за цел да поддържа и развива пространство на свобода, сигурност и правосъдие, в което е гарантирано свободното движение на хора. За тази цел Общността следва да приеме, inter alia, мерките в областта на съдебното сътрудничество по граждански дела, необходими за доброто функциониране на вътрешния пазар.

               (2)

               След предходни програми като „Гроций“ (2) и проекта „Робер Шуман“ (3) с Регламент (ЕО) № 743/2002 на Съвета (4) беше въведена обща рамка на Общността за дейности за улесняване на прилагането на съдебното сътрудничество по граждански дела за периода 2002—2006 г.

               (3)

               Европейският съвет в Брюксел от 4—5 ноември 2004 г. прие хагската програма „Укрепване на свободата, сигурността и правосъдието в Европейския съюз“ (5) (наричана по-долу „хагската програма“).

               (4)

               През юни 2005 г. Съветът и Комисията приеха план за действие за изпълнение на хагската програма (6).

               (5)

               Амбициозните цели, определени от Договора и хагската програма, следва да бъдат постигнати чрез създаването на гъвкава и ефективна програма, която да улесни планирането и изпълнението.

               (6)

               Програмата „Гражданско правосъдие“ следва да обезпечи инициативи, предприемани от Комисията съгласно принципа на субсидиарността, за действия в подкрепа на организации, които насърчават и улесняват съдебното сътрудничество по граждански дела, както и действия в подкрепа на конкретни проекти.

               (7)

               Общата програма в областта на гражданското правосъдие, целяща по-добро взаимно разбиране на правните и съдебните системи на държавите-членки, ще допринесе за намаляване на препятствията пред съдебното сътрудничество по граждански дела, което ще подобри функционирането на вътрешния пазар.

               (8)

               Съгласно хагската програма укрепването на взаимното доверие изисква изрично усилие за подобряване на взаимното разбирателство между съдебните власти и различните правни системи. В това отношение следва да се отдели особено внимание и подкрепа на европейските мрежи на националните публични органи.

               (9)

               В настоящото решение следва да бъде предвидена възможност за съфинансиране на дейностите на определени европейски мрежи дотолкова, доколкото разходите са направени за постигане на цел от общоевропейски интерес. Такова съфинансиране обаче не означава, че бъдеща програма би финансирала подобни мрежи и не препятства други европейски мрежи от възможност да ползват подкрепа за дейностите си в съответствие с настоящото решение.

               (10)

               Всяка институция, сдружение или мрежа, които получават безвъзмездни средства по програма „Гражданско правосъдие“, следва да огласят получената от Общността помощ в съответствие с изискванията за публичност, които ще бъдат определени от Комисията.

               (11)

               Настоящото решение определя финансов пакет за целия срок на програмата, който следва да бъде основна референтна сума по смисъла на точка 37 от Междуинституционалното споразумение от 17 май 2006 г. между Европейския парламент, Съвета и Комисията относно бюджетната дисциплина и доброто финансово управление (7) за бюджетния орган по време на годишната бюджетна процедура.

               (12)

               Тъй като целите на настоящото решение не могат да бъдат постигнати в достатъчна степен от държавите-членки и следователно, с оглед на мащаба и последиците от програмата, могат да бъдат постигнати по-добре на общностно равнище, Общността може да приеме мерки в съответствие с принципа на субсидиарността, установен в член 5 от Договора. В съответствие с принципа на пропорционалността, установен в същия член, настоящото решение не надхвърля необходимото за постигането на тези цели.

               (13)

               Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (8) (наричан по-долу „Финансовия регламент“) и Регламент (ЕО, Евратом) № 2342/2002 на Комисията от 23 декември 2002 г. относно определянето на подробни правила за прилагането на Регламент (ЕО, Евратом) № 1605/2002 на Съвета (9), които гарантират финансовите интереси на Общността, следва да бъдат прилагани, като се вземат предвид принципите за опростеност и последователност при избора на бюджетни инструменти, за ограничаване на броя на случаите, при които Комисията запазва пряка отговорност за тяхното прилагане и управление, и за необходимата пропорционалност между обема на ресурсите и административната тежест, свързана с тяхната употреба.

               (14)

               Следва да се вземат подходящи мерки за предотвратяване на нередности и измами, както и да се предприемат необходимите стъпки за възстановяване на изгубени, неправилно изплатени и използвани не по предназначение средства в съответствие с Регламент (ЕО, Евратом) № 2988/95 на Съвета от 18 декември 1995 г. относно защитата на финансовите интереси на Европейските общности (10), Регламент (Евратом, ЕО) № 2185/96 на Съвета от 11 ноември 1996 г. относно контрола и проверките на място, извършвани от Комисията за защита на финансовите интереси на Европейските общности срещу измами и други нередности (11) и с Регламент (ЕО) № 1073/1999 на Европейския парламент и на Съвета от 25 май 1999 г. относно разследванията, провеждани от Европейската служба за борба с измамите (OLAF) (12).

               (15)

               Финансовият регламент изисква създаването на основен акт, който да покрива оперативните безвъзмездни средства.

               (16)

               Мерките, необходими за прилагането на настоящото решение, следва да бъдат приети в съответствие с Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията (13), като се направи разграничение между мерките, които са предмет на процедурата по управление, и тези, които са предмет на процедурата по консултиране, като в определени случаи, с оглед повишаване на ефективността, по-подходяща е процедурата по консултиране.

               (17)

               В съответствие с член 7, параграф 3 от Решение 1999/468/ЕО Европейският парламент следва да бъде информиран от Комисията за работата на комитета във връзка с изпълнението на настоящата програма. По-специално, на Европейския парламент следва да бъде представен проектът на годишна програма, когато същият се предава на управителния комитет. Освен това на Европейския парламент следва да бъдат представяни и резултатите от гласуването и съкратени протоколи от заседанията на посочения комитет.

               (18)

               В съответствие с член 3 от Протокола относно позицията на Обединеното кралство и Ирландия, приложен към Договора за Европейския съюз и към Договора за създаване на Европейската общност, Обединеното кралство и Ирландия са заявили желанието си да участват в приемането и прилагането на настоящото решение.

               (19)

               В съответствие с членове 1 и 2 от Протокола относно позицията на Дания, приложен към Договора за Европейския съюз и към Договора за създаване на Европейската общност, Дания не участва в приемането на настоящото решение и то не е обвързващо, нито приложимо към нея.

               (20)

               Европейският икономически и социален комитет е представил становище по настоящото решение (14).

               (21)

               Настоящото решение следва да се прилага от 1 януари 2007 г., с цел да се осигури ефективното и навременно изпълнение на програмата,

         РЕШИХА:
   Член 1
   Създаване на програмата
   1.   С настоящото решение се създава специална програма „Гражданско правосъдие“, наричана по-долу „програмата“, като част от общата програма „Основни права и правосъдие“, с цел допринасяне за постепенното изграждане на пространството на свобода, сигурност и правосъдие.
   2.   Програмата обхваща периода от 1 януари 2007 г. до 31 декември 2013 г.
   3.   В настоящото решение понятието „държава-членка“ означава държавите-членки с изключение на Дания.
   Член 2
   Общи цели
   1.   Програма има следните общи цели:

               а)

               насърчаване на съдебното сътрудничество с цел допринасяне за създаването на истинско европейско пространство на правосъдие в гражданскоправната област въз основа на взаимно признаване и доверие;

               б)

               насърчаване премахването на препятствията пред доброто функциониране на трансграничното гражданско съдопроизводство в държавите-членки;

               в)

               подобряване на ежедневния живот на лицата и предприятията, като им се предоставя възможност да отстояват правата си в целия Европейски съюз, по-точно чрез благоприятстване на достъпа до правосъдие;

               г)

               подобряване на контактите, обмена на информация и връзките между правни, съдебни и административни органи и юридическите професии, включително чрез подпомагане на съдебното обучение, с цел подобряване на взаимното разбирателство между тези органи и специалисти.

         2.   Без да засягат целите и правомощията на Общността, общите цели на програмата допринасят за развитието на общностните политики, в частност за създаването на пространство на правосъдие.
   Член 3
   Конкретни цели
   Програмата има следните конкретни цели:

               а)

               насърчаване на съдебното сътрудничество по граждански дела с цел:

                           i)

                           гарантиране на правната сигурност и подобряване на достъпа до правосъдие;

                           ii)

                           насърчаване на взаимното признаване на решения по граждански и търговски дела;

                           iii)

                           премахване на препятствията пред съдебни спорове с международен елемент, произтичащи от несъответствията в гражданското право и гражданския процес, и насърчаване на необходимото за тази цел сближаване на законодателствата;

                           iv)

                           гарантиране на добро правораздаване чрез избягване на спорове за компетентност;

               б)

               подобряване на взаимното познаване на правните и съдебните системи по гражданскоправни въпроси на държавите-членки и насърчаване и укрепване на установяването на връзки, взаимното сътрудничество, обмена и разпространението на информация, опит и най-добри практики;

               в)

               гарантиране на доброто изпълнение, правилното и конкретно прилагане, и оценяването на правните инструменти на Общността в областта на съдебното сътрудничество по граждански и търговски дела;

               г)

               подобряване на информация за правните системи в държавите-членки и достъпа до правосъдие;

               д)

               насърчаване на обучението на практикуващите юристи по правото на Съюза и на Общността;

               е)

               оценяване на общите условия, необходими за укрепването на взаимното доверие при пълно зачитане на независимостта на съдебната система;

               ж)

               улесняване на функционирането на Европейската съдебна мрежа по граждански и търговски дела, създадена с Решение 2001/470/ЕО на Съвета (15).

         Член 4
   Дейности
   С оглед следване на общите и конкретните цели, установени в членове 2 и 3, настоящата програма подкрепя следните видове действия при условията, определени в годишните работни програми, посочени в член 9, параграф 2:

               а)

               конкретни действия, предприети от Комисията, като проучвания и изследвания, проучвания на общественото мнение, разработване на индикатори и общи методологии, събиране, разработване и разпространение на данни и статистика, семинари, конференции и срещи на експерти, организиране на обществени кампании и мероприятия, разработване и поддържане на интернет страници, подготвяне и разпространение на информационни материали, подкрепа и ръководство на мрежи от национални експерти, дейности по анализ, мониторинг и оценка; или

               б)

               конкретни транснационални проекти от интерес за Общността, представени от държавен или друг орган на държава-членка, международна или неправителствена организация и обхващащи във всеки случай най-малко две държави-членки или най-малко една държава-членка и друга държава, която може да бъде присъединяваща се страна или страна кандидатка; или

               в)

               дейностите на неправителствени или други организации, преследващи цели от общоевропейски интерес, в съответствие с общите цели на програмата съгласно условията, определени в годишните работни програми; или

               г)

               оперативни безвъзмездни средства за съфинансиране на разходите по постоянната работна програма на Европейската мрежа на висшите съдебни съвети и Мрежата на председателите на върховните съдилища на Европейския съюз, доколкото тези разходи са направени в преследване на цел от общоевропейски интерес чрез насърчаване на обмена на мнения и опит по въпроси, свързани със съдебната практика, организацията и работата на членовете на тези мрежи в изпълнение на техните съдебни и/или съвещателни функции по отношение на правото на Общността.

         Член 5
   Участие
   1.   Следните страни могат да се включат в дейностите по програмата: присъединяващите се страни, страните кандидатки, както и страните от Западните Балкани, участващи в процеса на стабилизиране и асоцииране съгласно условията, предвидени в споразуменията за асоцииране или в допълнителните протоколи към тях относно участието в програмите на Общността, които са сключени или предстои да бъдат сключени с тези страни.
   2.   Проектите могат да привлекат практикуващи юристи от Дания, от страните кандидатки, които не участват в програмата, когато това ще допринесе за тяхната подготовка за присъединяване, или други трети страни, които не участват в програмата, когато това служи на целите на проектите.
   Член 6
   Целеви групи
   1.   Програмата е насочена, inter alia, към практикуващите юристи, националните органи и гражданите на Съюза като цяло.
   2.   За целите на настоящото решение „практикуващи юристи“ означава, inter alia, съдии, прокурори, адвокати, правни съветници, нотариуси, учени и университетски преподаватели, служители на министерства, съдебни служители, съдебни изпълнители, съдебни преводачи и други специалисти, участващи в работата на съдебната система в областта на гражданското право.
   Член 7
   Достъп до програмата
   Достъпът до програмата е открит за институции и държавни или частни организации, включително професионални организации, университети, изследователски институти и институти за правно и съдебно обучение за практикуващи юристи, международни организации и неправителствени организации от държавите-членки.
   Член 8
   Форми на финансиране
   1.   Финансирането от Общността може да приеме следните правни форми:

               а)

               безвъзмездни средства;

               б)

               договори за обществени поръчки.

         2.   Безвъзмездните средства на Общността се предоставят след покани за предложения под формата на оперативни безвъзмездни средства и безвъзмездни средства за дейности. Максималната степен на съфинансиране се определя в годишните работни програми.
   3.   Освен това се предвиждат разходи за придружаващи мерки чрез договори за обществени поръчки, в който случай средствата от Общността покриват закупуването на стоки и услуги. Те покриват, inter alia, разходите за информация и комуникации, за подготовка, изпълнение, мониторинг, проверка и оценка на проекти, политики, програми и законодателство.
   Член 9
   Мерки за изпълнение
   1.   Комисията реализира финансовата подкрепа на Общността в съответствие с Финансовия регламент.
   2.   За изпълнение на програмата Комисията приема, в рамките на общите цели, определени в член 2, годишна работна програма, уточняваща нейните конкретни цели, тематични приоритети, придружаващите мерки, посочени в член 8, параграф 3, и ако е необходимо, списък с други дейности.
   3.   Годишната работна програма се приема в съответствие с процедурата, посочена в член 10, параграф 2.
   4.   Процедурите по оценяване и отпускане на безвъзмездни средства за дейности вземат предвид, inter alia, следните критерии:

               а)

               съответствие на предложената дейност с годишната работна програма, целите, посочени в членове 2 и 3, и видовете дейности, посочени в член 4;

               б)

               качеството на предложените дейности по отношение на техния идеен проект, организация, представяне и очаквани резултати;

               в)

               сумата, поискана за финансиране от Общността, и нейната целесъобразност предвид очакваните резултати;

               г)

               въздействието на очакваните резултати върху целите, посочени в членове 2 и 3, и върху дейностите, посочени в член 4.

         5.   Заявленията за оперативни безвъзмездни средства, посочени в член 4, буква г) се оценяват от гледна точка на:

               а)

               съответствието с целите на програмата;

               б)

               качеството на предвидените дейности;

               в)

               вероятното мултиплициращо въздействие на тези дейности върху обществеността;

               г)

               географското въздействие на осъществяваните дейности;

               д)

               участието на гражданите в структурите на съответните организации;

               е)

               съотношението между разходи и ползи от предложената дейност.

         6.   Комисията разглежда всяка от предложените дейности, представени ѝ съгласно член 4, букви б) и в). Решенията по отношение на тези проекти се вземат в съответствие с процедурата, посочена в член 11, параграф 2.
   Член 10
   Управителен комитет
   1.   Комисията се подпомага от управителен комитет.
   2.   Когато се прави позоваване на настоящия параграф, се прилагат членове 4 и 7 от Решение 1999/468/ЕО, като се вземат предвид разпоредбите на член 8 от него.
   Периодът, предвиден в член 4, параграф 3 от Решение 1999/468/ЕО, се определя на три месеца.
   Член 11
   Консултативен комитет
   1.   Комисията се подпомага от консултативен комитет.
   2.   Когато се прави позоваване на настоящия параграф, се прилагат членове 3 и 7 от Решение 1999/468/ЕО, като се вземат предвид разпоредбите на член 8 от него.
   Член 12
   Взаимно допълване
   1.   Следва да се търси взаимодействие и взаимно допълване с други правни инструменти на Общността, в частност специалната програма „Наказателно правосъдие“ в рамките на общата програма „Основни права и правосъдие“, общите програми „Сигурност и гарантиране на свободите“ и „Солидарност и управление на миграционните потоци“. Статистическият елемент на информацията относно гражданското правосъдие ще се разработва в сътрудничество с държавите-членки, като при необходимост ще се използва Статистическата програма на Общността.
   2.   Програмата може по изключение да споделя средства с други правни инструменти на Общността, в частност специалната програма „Наказателно правосъдие“ като част от общата програма „Основни права и правосъдие“, с цел изпълняване на дейности, отговарящи на целите и на двете програми.
   3.   Дейностите, финансирани съгласно настоящото решение, не получават финансова подкрепа за същата цел от други финансови инструменти на Съюза или Общността. Бенефициерите по програмата предоставят на Комисията информация относно финансирането, получено от общия бюджет на Европейския съюз и от други източници, както и информация за текущи заявления за финансиране.
   Член 13
   Бюджетни ресурси
   1.   Финансовият пакет за изпълнението на настоящото решение се определя на 109 300 000 EUR за периода, посочен в член 1.
   2.   Бюджетните ресурси, които са определени за предвидените в програмата дейности, се вписват в годишните бюджетни кредити от общия бюджет на Европейския съюз. Наличните годишни бюджетни кредити за програмата се одобряват от бюджетния орган в границите на финансовата рамка.
   Член 14
   Мониторинг
   1.   Комисията гарантира, че при всяка финансирана от програмата дейност бенефициерът ще представя технически и финансови доклади относно постигнатия напредък в работата, както и окончателен доклад в срок от три месеца след приключването на дейността. Комисията определя формата и съдържанието на докладите. Комисията предоставя докладите на държавите-членки.
   2.   Независимо от одитите, които се провеждат от Сметната палата в сътрудничество с компетентните национални одиторски органи или служби съгласно член 248 от Договора или независимо от контрола, осъществявани по силата на член 279, параграф 1, първа алинея, буква б) от Договора, длъжностните лица и другите служители на Комисията могат да извършват проверки на място, включително представителни проверки на дейностите, финансирани по програмата.
   3.   Комисията следи договорите и споразуменията, сключени в резултат от изпълнението на програмата, да предвиждат, по-специално, наблюдение и финансов контрол от страна на Комисията (или упълномощени от нея представители), ако е необходимо посредством проверки на място, както и одити от Сметната палата.
   4.   Комисията следи бенефициерите на финансова помощ да пазят на разположение на Комисията всички оправдателни документи, отнасящи се до разходите по дадена дейност, за период от пет години след последното плащане, свързано с тази дейност.
   5.   На базата на резултатите от докладите и представителните проверки, посочени в параграфи 1 и 2, Комисията гарантира, ако е необходимо, че размерът или условията за отпускане на първоначално одобрената финансова помощ, както и графикът на плащанията се коригират.
   6.   Комисията гарантира, че са предприети всякакви други стъпки, необходими, за да се провери дали финансираните дейности са били осъществени правилно и в съответствие с разпоредбите на настоящото решение и на Финансовия регламент.
   Член 15
   Защита на финансовите интереси на Общността
   1.   Комисията осигурява защитата на финансовите интереси на Общността при осъществяването на дейности, финансирани по настоящото решение, чрез прилагането на мерки за предотвратяване на измама, корупция и други незаконни действия, посредством ефективни проверки и чрез възстановяване на неправомерно изплатените суми и ако бъдат открити нередности, чрез ефективни, съразмерни и възпиращи санкции съгласно регламенти (ЕО, Евратом) № 2988/95, (Евратом, ЕО) № 2185/96 и (ЕО) № 1073/1999.
   2.   За дейности на Общността, финансирани по настоящото решение, се прилагат регламенти (ЕО, Евратом) № 2988/95 и (Евратом, ЕО) № 2185/96 за всяко нарушение на разпоредбите на правото на Общността, включително за нарушения на договорните задължения, уредени въз основа на програмата, които са резултат от действие или бездействие на някой икономически оператор, и които ощетяват или биха ощетили общия бюджет на Европейския съюз или управлявани от Европейските общности бюджети чрез неоправдано перо на разходи.
   3.   Комисията следи сумата на отпуснатата за дадена дейност финансова помощ да бъде намалена, спряна или възстановена, ако открие нередности, включително неспазване на разпоредбите на настоящото решение или на специалното решение, договор или споразумение за отпускане на въпросната финансова помощ, или ако се окаже, че без да е потърсено одобрението на Комисията, дейността е била променена по начин, който противоречи на естеството или на условията за реализацията на проекта.
   4.   Ако сроковете не бъдат спазени или постигнатият напредък при осъществяване на дейността оправдава само част от предоставената финансова помощ, бенефициерът представя обяснения на Комисията в рамките на определен срок. Ако бенефициерът не даде задоволителен отговор, Комисията осигурява възможността за отмяна на плащането на останалата финансова помощ и за изискване за възстановяване на вече платените суми.
   5.   Комисията гарантира, че всяко неправомерно плащане се възстановява на Комисията. Върху всички суми, които не са възстановени своевременно според условията, предвидени във Финансовия регламент, се начисляват лихви.
   Член 16
   Оценяване
   1.   На програмата се извършва редовен мониторинг, за да се проследи осъществяването на дейностите, провеждани по нея.
   2.   Комисията осигурява редовна и независима външна оценка на програмата.
   3.   Комисията представя пред Европейския парламент и пред Съвета:

               а)

               годишно представяне на изпълнението на програмата;

               б)

               не по-късно от 31 март 2011 г. междинен доклад за оценка на получените резултати и за качествените и количествените аспекти на изпълнението на програмата, включително за работата, извършена от бенефициерите на оперативни безвъзмездни средства, посочени в член 4, буква г);

               в)

               не по-късно от 30 август 2012 г. съобщение за продължаване на програмата;

               г)

               не по-късно от 31 декември 2014 г. доклад за ex post оценка на програмата.

         Член 17
   Публикуване на дейностите
   Всяка година Комисията публикува списък с финансираните по програмата дейности с кратко описание на всеки проект.
   Член 18
   Публичност
   Комисията определя насоки за осигуряване на публичност на финансирането, отпуснато в изпълнение на настоящото решение.
   Член 19
   Влизане в сила
   Настоящото решение влиза в сила на двадесетия ден след публикуването му в Официален вестник на Европейския съюз.
   То се прилага от 1 януари 2007 година.

      Съставено в Страсбург на 25 септември 2007 година.

            За Европейския парламент

            Председател

         H.-G. PÖTTERING

            За Съвета

            Председател

         M. LOBO ANTUNES

      (1)  Позиция на Европейския парламент от 14 декември 2006 г. (все още непубликувана в Официален вестник), Обща позиция на Съвета от 13 юни 2007 г. (ОВ С 171 Е, 24.7.2007 г., стр. 1) и Позиция на Европейския парламент от 11 юли 2007 г. (все още непубликувана в Официален вестник). Решение на Съвета от 18 септември 2007 г.

      (2)  Съвместно действие 96/636/ПВР от 28 октомври 1996 г., прието от Съвета въз основа на член К.3 от Договора за Европейския съюз, относно програма за насърчаване и обмен на правни специалисти („Гроций“) (ОВ L 287, 8.11.1996 г., стр. 3); Регламент (ЕО) № 290/2001 на Съвета от 12 февруари 2001 г. за удължаване срока на действие на програмата за насърчаване и обмен на правни специалисти в областта на гражданското право („Гроций“ — гражданско право) (ОВ L 43, 14.2.2001 г., стр. 1).

      (3)  Решение № 1496/98/ЕО на Европейския парламент и на Съвета от 22 юни 1998 г. за създаване на програма за действие за подобряване на познанията по общностно право сред правните професии (проект „Робер Шуман“) (ОВ L 196, 14.7.1998 г., стр. 24).

      (4)  ОВ L 115, 1.5.2002 г., стр. 1.

      (5)  ОВ С 53, 3.3.2005 г., стр. 1.

      (6)  ОВ С 198, 12.8.2005 г., стр. 1.

      (7)  ОВ C 139, 14.6.2006 г., стр. 1.

      (8)  ОВ L 248, 16.9.2002 г., стр. 1. Регламент, изменен с Регламент (ЕО, Евратом) № 1995/2006 (ОВ L 390, 30.12.2006 г., стр. 1).

      (9)  ОВ L 357, 31.12.2002 г., стр. 1. Регламент, последно изменен с Регламент (ЕО, Евратом) № 478/2007 (ОВ L 111, 28.4.2007 г., стр. 13).

      (10)  ОВ L 312, 23.12.1995 г., стр. 1.

      (11)  ОВ L 292, 15.11.1996 г., стр. 2.

      (12)  ОВ L 136, 31.5.1999 г., стр. 1.

      (13)  ОВ L 184, 17.7.1999 г., стр. 23. Решение, изменено с Решение 2006/512/ЕО (ОВ L 200, 22.7.2006 г., стр. 11).

      (14)  ОВ С 69, 21.3.2006 г., стр. 1.

      (15)  ОВ L 174, 27.6.2001 г., стр. 25.


title: 2014/307/ЕС: Решение на Съвета от 13 май 2014 година относно позицията, която да бъде приета от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи

text:
               29.5.2014

               BG

               Официален вестник на Европейския съюз

               L 160/31

         РЕШЕНИЕ НА СЪВЕТА
   от 13 май 2014 година
   относно позицията, която да бъде приета от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи

      (2014/307/ЕС)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 166, параграф 4, член 167, параграф 5, първо тире, член 173, параграф 3 и член 218, параграф 9 от него,
   като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство (1), и по-специално член 1, параграф 3 от него,
   като взе предвид предложението на Европейската комисия,
   като има предвид, че:

               (1)

               В Протокол 31 към Споразумението за Европейското икономическо пространство („Споразумението за ЕИП“) се съдържат специални разпоредби и условия относно сътрудничеството в специфични области извън четирите свободи.

               (2)

               Подходящо е да се разшири сътрудничеството между договарящите се страни на Споразумението за ЕИП, за да се включи Регламент (ЕС) № 1295/2013 на Европейския парламент и на Съвета (2).

               (3)

               Поради това Протокол 31 към Споразумението за ЕИП следва съответно да се измени, за да се даде възможност това разширено сътрудничество да започне от 1 януари 2014 г.

               (4)

               Поради това позицията на Съюза в рамките на Съвместния комитет на ЕИП следва да бъде основана на приложения проект на решение,

         ПРИЕ НАСТОЯЩОТО РЕШЕНИЕ:
   Член 1
   Позицията, която трябва да бъде приета от Европейският съюз в рамките на Съвместния комитет на ЕИП във връзка с предложеното изменение на Протокол 31 към Споразумението за ЕИП относно сътрудничеството в специфични области извън четирите свободи, се основава на проекта на решение на Съвместния комитет на ЕИП, приложен към настоящото решение.
   Член 2
   Настоящото решение влиза в сила в деня на приемането му.

      Съставено в Брюксел на 13 май 2014 година.

            За Съвета

            Председател

         E. VENIZELOS

      (1)  ОВ L 305, 30.11.1994 г., стр. 6.

      (2)  Регламент (ЕС) № 1295/2013 на Европейския парламент и на Съвета от 11 декември 2013 г. за създаване на програма „Творческа Европа“ (2014—2020 г.) и за отмяна на решения № 1718/2006/ЕО, № 1855/2006/ЕО и № 1041/2009/ЕО (ОВ L 347, 20.12.2013 г., стр. 221).

         ПРОЕКТ НА

      РЕШЕНИЕ НА СЪВМЕСТНИЯ КОМИТЕТ НА ЕИП № …/2014
      от
      за изменение на Протокол 31 към Споразумението за ЕИП относно сътрудничеството в специфични области извън четирите свободи
      СЪВМЕСТНИЯТ КОМИТЕТ НА ЕИП,
      като взе предвид Споразумението за Европейското икономическо пространство („Споразумението за ЕИП“), и по-специално членове 86 и 98 от него,
      като има предвид, че:

                  (1)

                  Подходящо е да се разшири сътрудничеството между договарящите се страни на Споразумението за ЕИП, за да се включи Регламент (ЕС) № 1295/2013 на Европейския парламент и на Съвета от 11 декември 2013 г. за създаване на програма „Творческа Европа“ (2014—2020 г.) и за отмяна на Решения № 1718/2006/ЕО, № 1855/2006/ЕО и № 1041/2009/ЕО (1).

                  (2)

                  Поради това Протокол 31 към Споразумението за ЕИП следва да се измени, за да се даде възможност това разширено сътрудничество да започне от 1 януари 2014 г.,

            ПРИЕ НАСТОЯЩОТО РЕШЕНИЕ:
      Член 1
      В член 9, параграф 4 от Протокол 31 към Споразумението за ЕИП се добавя следното:

                  „—

                     32013 R 1295: Регламент (ЕС) № 1295/2013 на Европейския парламент и на Съвета от 11 декември 2013 г. за създаване на програма „Творческа Европа“ (2014—2020 г.) и за отмяна на Решения № 1718/2006/ЕО, № 1855/2006/ЕО и № 1041/2009/ЕО (ОВ L 347, 20.12.2013 г., стр. 221).
                  Лихтенщайн се освобождава от участие в програмата и от плащане на финансова вноска за нея.“

            Член 2
      Настоящото решение влиза в сила в деня след внасянето на последната нотификация, предвидена в член 103, параграф 1 от Споразумението за ЕИП (2).
      Той се прилага от 1 януари 2014 г.
      Член 3
      Настоящото решение се публикува в раздела за ЕИП и в притурката за ЕИП към Официален вестник на Европейския съюз.

         Съставено в Брюксел на

               За Съвместния комитет на ЕИП

               Председател

               Секретари

               на Съвместния комитет на ЕИП

         (1)  ОВ L 347, 20.12.2013 г., стр. 221.

         (2)  [Без отбелязани конституционни изисквания.] [С отбелязани конституционни изисквания.]


title: Решение (ЕС, Евратом) 2016/1432 на Европейския парламент, Съвета и Комисията от 19 август 2016 година за назначаване на директора на Органа за европейските политически партии и европейските политически фондации

text:
               27.8.2016

               BG

               Официален вестник на Европейския съюз

               L 232/10

         РЕШЕНИЕ (ЕС, Евратом) 2016/1432 НА ЕВРОПЕЙСКИЯ ПАРЛАМЕНТ, СЪВЕТА И КОМИСИЯТА
   от 19 август 2016 година
   за назначаване на директора на Органа за европейските политически партии и европейските политически фондации
   ЕВРОПЕЙСКИЯТ ПАРЛАМЕНТ, СЪВЕТЪТ НА ЕВРОПЕЙСКИЯ СЪЮЗ И ЕВРОПЕЙСКАТА КОМИСИЯ,
   като взеха предвид Договора за функционирането на Европейския съюз,
   като взеха предвид Договора за създаване на Европейската общност за атомна енергия,
   като взеха предвид Регламент (ЕС, Евратом) № 1141/2014 на Европейския парламент и на Съвета от 22 октомври 2014 г. относно статута и финансирането на европейските политически партии и на европейските политически фондации (1), и по-специално член 6, параграф 3 от него,
   като взеха предвид списъка с кандидатури, изготвен на 14 юли 2016 г. от комисия за подбор, съставена от генералните секретариати на Европейския парламент, на Съвета и на Комисията след открита покана за представяне на кандидатури с оглед назначаването на директора на Органа за европейските политически партии и европейските политически фондации,
   като имат предвид, че:

               (1)

               С член 6, параграф 1 от Регламент (ЕС, Евратом) № 1141/2014 се създава Орган за европейските политически партии и европейските политически фондации.

               (2)

               В член 6, параграф 3 от Регламент (ЕС, Евратом) № 1141/2014 се предвижда директорът на Органа за европейските политически партии и европейските политически фондации да се назначава за петгодишен мандат, неподлежащ на подновяване, по общо съгласие на Европейския парламент, Съвета и Комисията,

         ПРИЕХА НАСТОЯЩОТО РЕШЕНИЕ:
   Член 1
   1.   Г-н Michael ADAM се назначава за директор на Органа за европейските политически партии и европейските политически фондации за периода от 1 септември 2016 г. до 31 август 2021 г.
   2.   Директорът се назначава като срочно нает служител със степен AD 12, стъпка 1.
   3.   Назначението е обвързано с подписването от страна на лицето, определено за директор, на декларацията за независимост и липса на конфликт на интереси, приложена към настоящото решение.
   Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 19 август 2016 година.

            За Европейския парламент

            Председател

         M. SCHULZ

            За Съвета

            Председател

         M. LAJČÁK

            За Комисията

            Първи заместник-председател

         F. TIMMERMANS

      (1)  ОВ L 317, 4.11.2014 г., стр. 1.

      ПРИЛОЖЕНИЕ
      Аз, долуподписаният …, декларирам, че съм запознат с член 6, параграф 3 от Регламент (ЕС, Евратом) № 1141/2014 на Европейския парламент и на Съвета относно статута и финансирането на европейските политически партии и на европейските политически фондации и ще изпълнявам функциите си на директор на Органа напълно независимо и при пълно спазване на разпоредбите на посочения регламент. Когато действам от името на Органа, няма да търся, нито да приемам указания от институция или правителство, или от който и да е орган, служба или агенция. Ще се въздържам от всякакви действия, които са несъвместими с характера на възложените ми функции.
      Декларирам, че доколкото ми е известно, не съм в конфликт на интереси. Конфликт на интереси съществува, когато безпристрастното и обективно упражняване на функциите на директор на Органа е опорочено по причини, свързани със семейството, личния живот, политическа, национална, философска или религиозна принадлежност, икономически интерес или всякакъв друг интерес, който е общ с този на получателя. По-специално декларирам, че не съм член на Европейския парламент, не упражнявам изборни мандати и не съм настоящ или бивш служител на европейска политическа партия или европейска политическа фондация.
      Съставено в Брюксел на …

            [ДАТА + ПОДПИС

            на лицето, определено за директор]


title: Решение (ОВППС) 2015/241 на Съвета от 9 февруари 2015 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна

text:
               16.2.2015

               BG

               Официален вестник на Европейския съюз

               L 40/14

         РЕШЕНИЕ (ОВППС) 2015/241 НА СЪВЕТА
   от 9 февруари 2015 година
   за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като взе предвид Решение 2014/145/ОВППС на Съвета от 17 март 2014 г. относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна (1), и по-специално член 3, параграф 1 от него,
   като има предвид, че:

               (1)

               На 17 март 2014 г. Съветът прие Решение 2014/145/ОВППС.

               (2)

               Предвид продължаващото сериозно положение на място в Украйна Съветът смята, че в списъка на подлежащите на ограничителни мерки лица, образувания и органи, който се съдържа в приложението към Решение 2014/145/ОВППС, следва да бъдат добавени и други лица и образувания.

               (3)

               Приложението към Решение 2014/145/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Лицата и образуванията, изброени в приложението към настоящото решение, се добавят в списъка, който се съдържа в приложението към Решение 2014/145/ОВППС.
   Член 2
   Настоящото решение влиза в сила на 16 февруари 2015 г.
   То ще бъде публикувано в Официален вестник на Европейския съюз.

      Съставено в Брюксел на 9 февруари 2015 година.

            За Съвета

            Председател

         F. MOGHERINI

      (1)  ОВ L 78, 17.3.2014 г., стр. 16.

      ПРИЛОЖЕНИЕ

         Списък на лицата и образуванията, посочени в член 1

      I.   Лица

                  Име

                  Идентифицираща информация

                  Основания

                  Дата на вписване

                  133.

                  Pavel DREMOV известен още като Batya
                  Павел ДРЁМОВ

                  Роден през 1976 г., Стаханов

                  Командир на „Първи казашки полк“, въоръжена сепаратистка група, участваща в боевете в Източна Украйна.
                  В качеството си на такъв активно е подкрепял действия и политики, подкопаващи териториалната цялост, суверенитета и независимостта на Украйна и допълнително дестабилизиращи Украйна.

                  16.2.2015 г.

                  134.

                  Alexey MILCHAKOV известен още като Fritz, Serbian
                  Алексей МИЛЬЧАКОВ

                  Роден през 1991 г., Санкт Петербург

                  Командир на „руския“ отряд, въоръжена сепаратистка група, участваща в боевете в Източна Украйна.
                  В качеството си на такъв активно е подкрепял действия и политики, подкопаващи териториалната цялост, суверенитета и независимостта на Украйна и допълнително дестабилизиращи Украйна.

                  16.2.2015 г.

                  135.

                  Arseny PAVLOV известен още като Motorola
                  Арсéний Сергéевич ПÁВЛОВ (известен още като Моторóла)

                  Роден на 2.2.1983 г., Ухта, Коми

                  Командир на батальон „Спарта“, въоръжена сепаратистка група, участваща в боевете в Източна Украйна.
                  В качеството си на такъв активно е подкрепял действия и политики, подкопаващи териториалната цялост, суверенитета и независимостта на Украйна и допълнително дестабилизиращи Украйна.

                  16.2.2015 г.

                  136.

                  Mikhail TOLSTYKH
                  известен още като Givi Михаил Толстых

                  Роден през 1980 г., Иловайск

                  Командир на батальон „Сомали“, въоръжена сепаратистка група, участваща в боевете в Източна Украйна.
                  В качеството си на такъв активно е подкрепял действия и политики, подкопаващи териториалната цялост, суверенитета и независимостта на Украйна и допълнително дестабилизиращи Украйна.

                  16.2.2015 г.

                  137.

                  Eduard BASURIN

                  Т.нар. „заместник-командир“ в Министерството на отбраната на т.нар. „Донецка народна република“.
                  Като поема и изпълнява посочената функция, той следователно активно е подкрепял действия и политики, подкопаващи териториалната цялост, суверенитета и независимостта на Украйна и допълнително дестабилизиращи Украйна.

                  16.2.2015 г.

                  138.

                  Alexandr SHUBIN
                  Александр Васильевич ШУБИН

                  Т.нар. „министър на правосъдието“ на незаконната т.нар. „Луганска народна република“.
                  Като поема и изпълнява посочената функция, той следователно активно е подкрепял действия и политики, подкопаващи териториалната цялост, суверенитета и независимостта на Украйна и допълнително дестабилизиращи страната.

                  16.2.2015 г.

                  139.

                  Sergey LITVIN
                  Сергей Анатольевич ЛИТВИН

                  Т.нар. заместник-председател на Министерския съвет на т.нар. „Луганска народна република“.
                  Като поема и изпълнява посочената функция, той следователно активно е подкрепял действия и политики, подкопаващи териториалната цялост, суверенитета и независимостта на Украйна и допълнително дестабилизиращи Украйна.

                  16.2.2015 г.

                  140.

                  Sergey IGNATOV
                  Сергей Юрьевич ИГНАТОВ

                  Т.нар. главнокомандващ на Народната милиция на т.нар. „Луганска народна република“.
                  Като поема и изпълнява посочената функция, той следователно активно е подкрепял действия и политики, подкопаващи териториалната цялост, суверенитета и независимостта на Украйна и допълнително дестабилизиращи страната.

                  16.2.2015 г.

                  141.

                  Ekaterina FILIPPOVA
                  Екатерина Владимировна ФИЛИППОВА

                  Родена на 20.11.1988 г. в Красноармейск

                  Т.нар. „министър на правосъдието“ на т.нар. „Донецка народна република“.
                  Като поема и изпълнява посочената функция, тя следователно активно е подкрепяла действия и политики, подкопаващи териториалната цялост, суверенитета и независимостта на Украйна и допълнително дестабилизиращи Украйна.

                  16.2.2015 г.

                  142.

                  Aleksandr TIMOFEEV
                  Александр ТИМОФЕЕВ

                  Роден на 27.1.1974 г.

                  Т.нар. „министър на бюджета“ на т.нар. „Донецка народна република“.
                  Като поема и изпълнява посочената функция, той следователно активно е подкрепял действия и политики, подкопаващи териториалната цялост, суверенитета и независимостта на Украйна и допълнително дестабилизиращи страната.

                  16.2.2015 г.

                  143.

                  Evgeny MANUILOV
                  Евгений Владимирович МАНУЙЛОВ

                  Т.нар. „министър на бюджета“ на т.нар. „Луганска народна република“.
                  Като поема и изпълнява посочената функция, той следователно активно е подкрепял действия и политики, подкопаващи териториалната цялост, суверенитета и независимостта на Украйна и допълнително дестабилизиращи Украйна.

                  16.2.2015 г.

                  144.

                  Viktor YATSENKO
                  Виктор ЯЦЕНКО

                  Роден на 22.4.1985 г. в Херсон

                  Т.нар. „министър на съобщенията“ на т.нар. „Донецка народна република“.
                  Като поема и изпълнява посочената функция, той следователно активно е подкрепял действия и политики, подкопаващи териториалната цялост, суверенитета и независимостта на Украйна и допълнително дестабилизиращи Украйна.

                  16.2.2015 г.

                  145.

                  Olga BESEDINA
                  Ольга Игорева БЕСЕДИНА

                  Т.нар. „министър на икономическото развитие и търговията“ на т.нар. „Луганска народна република“.
                  Като поема и изпълнява посочената функция, тя следователно активно е подкрепяла действия и политики, подкопаващи териториалната цялост, суверенитета и независимостта на Украйна и допълнително дестабилизиращи Украйна.

                  16.2.2015 г.

                  146.

                  Zaur ISMAILOV
                  Заур Исмаилов

                  Роден през 1975 г., Красни луч, Ворошиловград, Луганск

                  Т.нар. „и.д. главен прокурор“ на т.нар. „Луганска народна република“.
                  Като поема и изпълнява посочената функция, той следователно активно е подкрепял действия и политики, подкопаващи териториалната цялост, суверенитета и независимостта на Украйна и допълнително дестабилизиращи Украйна.

                  16.2.2015 г.

                  147.

                  Anatoly Ivanovich ANTONOV
                  Анатолий Иванович Антонов

                  Роден на 15.5.1955 г. в Омск

                  Заместник-министър на отбраната, в качеството си на такъв е подкрепял разполагането на руски войски в Украйна.
                  Според сегашната структура на руското Министерство на отбраната, в тази функция участва в разработването и изпълнението на политиката на руското правителство. Тези политики заплашват териториалната цялост, суверенитета и независимостта на Украйна.

                  16.2.2015 г.

                  148.

                  Arkady Viktorovich BAKHIN
                  Аркадий Викторович Бахин

                  Роден на 8.5.1956 г. в Каунас, Литва

                  Първи заместник-министър на отбраната, в качеството си на такъв е подкрепял разполагането на руски войски в Украйна.
                  Според сегашната структура на руското Министерство на отбраната, в тази функция участва в разработването и изпълнението на политиката на руското правителство. Тези политики заплашват териториалната цялост, суверенитета и независимостта на Украйна.

                  16.2.2015 г.

                  149.

                  Andrei Valeryevich KARTAPOLOV
                  Андрей Валерьевич Картaполов

                  Роден на 9.11.1963 г. в ГДР

                  Началник на главното оперативно управление и заместник-началник на Генералния щаб на въоръжените сили на Руската федерация. При изпълнението и на двете функции участва активно в разработването и осъществяването на военната кампания на руските сили в Украйна.
                  Според обявените дейности на Генералния щаб, като упражнява оперативен контрол върху въоръжените сили, той участва активно в разработването и изпълнението на политиката на руското правителство, заплашваща териториалната цялост, суверенитета и независимостта на Украйна.

                  16.2.2015 г.

                  150.

                  Iosif (Joseph) Davydovich KOBZON
                  Иосиф Дaвыдович Кобзон

                  Роден на 11.9.1937 г. в Часов яр, Украйна

                  Член на Държавната дума.
                  Посещавал е т.нар. Донецка народна република и по време на посещението си е правил изявления в подкрепа на сепаратистите. Освен това е бил назначен за почетен консул на т.нар. „Донецка народна република“ в Руската федерация.
                  На 20 март 2014 г. е гласувал в полза на проекта за федерален конституционен закон „относно приемането в Руската федерация на Република Крим и образуването в рамките на Руската федерация на нови федерални субекти — Република Крим и град с федерален статут Севастопол“.

                  16.2.2015 г.

                  151.

                  Valery Fedorovich RASHKIN
                  Валерий Фёдорович Рашкин

                  Роден на 14.3.1955 г. в Калининградска област, СССР.

                  Първи заместник- председател на комисията по етнически въпроси към Държавната дума.
                  Основател на гражданското движение „Красная Москва — патриотичен фронт за помощ“, което е организирало публични демонстрации в подкрепа на сепаратистите, като по този начин е подкрепял политики, подкопаващи териториалната цялост, суверенитета и независимостта на Украйна.
                  На 20 март 2014 г. е гласувал в полза на проекта за федерален конституционен закон „относно приемането в Руската федерация на Република Крим и образуването в рамките на Руската федерация на нови федерални субекти — Република Крим и град с федерален статут Севастопол“.

                  16.2.2015 г.

            II.   Образувания

                  Наименование

                  Идентифицираща информация

                  Основания

                  Дата на вписване

                  29.

                  Казашка национална гвардия
                  Казачья Национальная Гвардия

                  Въоръжена сепаратистка група, която е подкрепяла активно действия, подкопаващи териториалната цялост, суверенитета и независимостта на Украйна и допълнително дестабилизиращи Украйна.
                  Командва се и следователно е свързана с включеното в списъка лице Nikolay KOZITSYN.

                  16.2.2015 г.

                  30.

                  Батальон „Спарта“
                  Батальон „Спарта“

                  Въоръжена сепаратистка група, която е подкрепяла активно действия, подкопаващи териториалната цялост, суверенитета и независимостта на Украйна и допълнително дестабилизиращи Украйна.
                  Командва се и следователно е свързана с включеното в списъка лице Arseny PAVLOV.

                  16.2.2015 г.

                  31.

                  Батальон „Сомали“
                  Батальон „Сомали“

                  Въоръжена сепаратистка група, която е подкрепяла активно действия, подкопаващи териториалната цялост, суверенитета и независимостта на Украйна и допълнително дестабилизиращи Украйна.
                  Командва се и следователно е свързана с включеното в списъка лице Mikhail TOLSTYKH, известен още като Givi.

                  16.2.2015 г.

                  32.

                  Батальон „Заря“
                  Батальон „Заря“

                  Въоръжена сепаратистка група, която е подкрепяла активно действия, подкопаващи териториалната цялост, суверенитета и независимостта на Украйна и допълнително дестабилизиращи Украйна.

                  16.2.2015 г.

                  33.

                  Бригада „Призрак“
                  Бригада „Призрак“

                  Въоръжена сепаратистка група, която е подкрепяла активно действия, подкопаващи териториалната цялост, суверенитета и независимостта на Украйна и допълнително дестабилизиращи Украйна.
                  Командва се и следователно е свързана с включеното в списъка лице Oleksiy MOZGOVY.

                  16.2.2015 г.

                  34.

                  Батальон „Оплот“
                  Батальон „Оплот“

                  Адрес в социалните медии:
                  http://vk.com/oplot_info

                  Въоръжена сепаратистка група, която е подкрепяла активно действия, подкопаващи териториалната цялост, суверенитета и независимостта на Украйна и допълнително дестабилизиращи Украйна.

                  16.2.2015 г.

                  35.

                  Батальон „Калмиус“
                  Батальон „Кальмиус“

                  Въоръжена сепаратистка група, която е подкрепяла активно действия, подкопаващи териториалната цялост, суверенитета и независимостта на Украйна и допълнително дестабилизиращи Украйна.

                  16.2.2015 г.

                  36.

                  Батальон „Смърт“
                  Батальон „Смерть“

                  Въоръжена сепаратистка група, която е подкрепяла активно действия, подкопаващи териториалната цялост, суверенитета и независимостта на Украйна и допълнително дестабилизиращи Украйна.

                  16.2.2015 г.

                  37.

                  Обществено движение „НОВОРУСИЯ“
                  Движение Новороссия

                  Общественото движение „Новорусия“/„Нова Русия“ е създадено през ноември 2014 г. в Русия и се ръководи от руския офицер Игор Стрелков (идентифициран като служител на Главното разузнавателно управление (ГРУ) към Генералния щаб на въоръжените сили на Руската федерация.
                  Съгласно обявените си цели движението се стреми да осигури всестранна и ефективна помощ на „Новорусия“, включително чрез подпомагане на опълченските сили, сражаващи се в Източна Украйна, като по този начин подкрепя политики, подкопаващи териториалната цялост, суверенитета и независимостта на Украйна.
                  Свързано с лице, включено в списъка като подкопаващо териториалната цялост на Украйна.

                  16.2.2015 г.


title: Решение (ОВППС) 2015/599 на Съвета от 15 април 2015 година за назначаване на специален представител на Европейския съюз за близкоизточния мирен процес

text:
               16.4.2015

               BG

               Официален вестник на Европейския съюз

               L 99/29

         РЕШЕНИЕ (ОВППС) 2015/599 НА СЪВЕТА
   от 15 април 2015 година
   за назначаване на специален представител на Европейския съюз за близкоизточния мирен процес
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 31, параграф 2 и член 33 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               Разрешаването на израелско-палестинския конфликт е стратегически приоритет за Съюза и Съюзът трябва да остане активно ангажиран до намирането на окончателно решение, основано на концепцията за две отделни държави.

               (2)

               Специалният представител на Европейския съюз (СПЕС) за близкоизточния мирен процес следва да се назначи за срок от 12 месеца.

               (3)

               СПЕС ще изпълнява мандата си в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Специален представител на Европейския съюз
   Г-н Fernando GENTILINI се назначава за специален представител на Европейския съюз (СПЕС) за близкоизточния мирен процес до 30 април 2016 г. Съветът може да вземе решение мандатът на СПЕС да бъде прекратен по-рано въз основа на оценка на Комитета по политика и сигурност (КПС) и по предложение на върховния представител на Съюза по въпросите на външните работи и политиката на сигурност (ВП).
   Член 2
   Цели на политиката
   1.   Мандатът на СПЕС се основава на целите на политиката на Съюза по отношение на близкоизточния мирен процес.
   2.   Общата цел е всеобщ мир, който следва да бъде постигнат на основата на „двудържавно“ решение, при което Израел и демократична, териториално свързана, жизнеспособна, мирна и суверенна палестинска държава съществуват съвместно със сигурни и признати граници и поддържат нормални отношения със съседите си в съответствие с приложимите резолюции на Съвета за сигурност на Организацията на обединените нации (ООН), с принципите от Мадрид, включително „земя за мир“, пътната карта, постигнатите досега споразумения между страните и арабската инициатива за мир. В контекста на многопластовите израело-арабски отношения регионалното измерение представлява основен елемент за всеобщия мир.
   3.   В процеса на постигане на тази цел като политически приоритети следва да се разглеждат запазването на „двудържавното“ решение, както и подновяването на мирния процес и подкрепата за него. Ясните параметри, с които да се определи основата за преговорите, са ключовият елемент за успешен изход, като Съюзът изложи позицията си по отношение на тези параметри в заключенията на Съвета от декември 2009 г., декември 2010 г. и юли 2014 г. и ще продължи да я утвърждава активно.
   4.   Съюзът е решен да работи със страните и с партньорите от международната общност, включително чрез участие в Четворката за близкоизточния мирен процес („Четворката“), и активно да подпомага предприемането на подходящи международни инициативи за създаването на нова динамика в преговорите.
   Член 3
   Мандат
   1.   За постигане на целите на политиката мандатът на СПЕС включва:

               а)

               осигуряване на активно и ефикасно съдействие от страна на Съюза за действия и инициативи, водещи до окончателно уреждане на израело-палестинския конфликт, въз основа на „двудържавно“ решение и в съответствие с приетите от Съюза параметри;

               б)

               улесняване и поддържане на тесни връзки с всички участници в мирния процес, съответните политически фактори, другите държави от региона, членовете на Четворката и други заинтересовани държави, както и с ООН и други заинтересовани международни организации като Лигата на арабските държави, за да работи съвместно с тях за засилване на мирния процес;

               в)

               необходимата работа за насърчаване и подпомагане на евентуална нова рамка за преговори при консултации с всички основни участници и държавите — членки на Съюза;

               г)

               активна подкрепа и принос за мирните преговори между страните, включително чрез представяне на предложения от името на Съюза в рамките на тези преговори;

               д)

               осигуряване на постоянно присъствие на Съюза в съответните международни форуми;

               е)

               съдействие за управлението и предотвратяването на кризи, включително по отношение на Газа;

               ж)

               съдействие, когато има искане за това, за прилагане на постигнатите между страните международни споразумения и предприемане на дипломатически действия в случай на нарушение на условията на посочените споразумения;

               з)

               подпомагане на политическите усилия за извършване на съществена промяна, водеща до устойчиво решение за ивицата Газа, която представлява неразделна част от една бъдеща палестинска държава и следва да бъде предмет на преговорите;

               и)

               отделяне на особено внимание на факторите, влияещи върху регионалните измерения на мирния процес, на ангажимента с арабските партньори и на осъществяването на арабската инициатива за мир;

               й)

               поддържане на конструктивни връзки със страните, подписали споразуменията в рамките на мирния процес, за да се подпомогне зачитането на основните демократични принципи, в това число зачитането на международното хуманитарно право, правата на човека и принципите на правовата държава;

               к)

               представяне на предложения за участие на Съюза в мирния процес и за най-успешния начин за осъществяване на инициативите на Съюза и за продължаване на полаганите понастоящем от Съюза усилия във връзка с мирния процес, като например съдействие на Съюза за палестинските реформи, както и по политическите аспекти на съответните проекти на Съюза за развитие;

               л)

               приобщаване на страните към идеята да се въздържат от едностранни действия, застрашаващи трайността на „двудържавното“ решение;

               м)

               докладване, като пратеник към Четворката, за напредъка и развитието на преговорите и съдействие за подготовката на заседанията на пратениците към Четворката въз основа на позициите на Съюза и чрез координация с другите членове на Четворката;

               н)

               принос за изпълнението на политиката на Съюза в областта на правата на човека в сътрудничество със СПЕС за правата на човека, включително насоките на Съюза относно правата на човека, и по-специално насоките на Съюза относно децата и въоръжените конфликти и относно насилието срещу жени и момичета и борбата с всички форми на дискриминация срещу тях, както и на политиката на Съюза във връзка с Резолюция 1325(2000) на Съвета за сигурност на ООН относно жените, мира и сигурността, включително чрез наблюдение и доклади във връзка с развитието на събитията в тази област и изготвяне на препоръки;

               о)

               принос за по-добро разбиране на ролята на Съюза сред лидерите, влияещи на общественото мнение в региона.

         2.   СПЕС оказва подкрепа на работата на ВП, като при това поддържа обща осведоменост за всички дейности на Съюза в региона, свързани с близкоизточния мирен процес.
   Член 4
   Изпълнение на мандата
   1.   СПЕС отговаря за изпълнението на мандата, като действа под ръководството на ВП.
   2.   КПС поддържа тесни връзки със СПЕС и е основното му звено за контакт със Съвета. КПС предоставя стратегически насоки и политически указания на СПЕС в рамките на мандата, без да се засягат правомощията на ВП.
   3.   СПЕС работи в тясна координация с Европейската служба за външна дейност (ЕСВД) и със съответните ѝ отдели.
   4.   СПЕС работи, като поддържа тясна координация с представителството на Съюза в Ерусалим, делегацията на Съюза в Тел Авив, както и с всички останали делегации на Съюза в региона, които имат отношение към въпроса.
   5.   СПЕС е базиран основно в региона, като същевременно осигурява редовно присъствие в централата на ЕСВД.
   Член 5
   Финансиране
   1.   Референтната сума, предназначена за покриване на свързаните с мандата на СПЕС разходи за периода до 30 април 2016 г. е 1 980 000 EUR.
   2.   Управлението на разходите се извършва в съответствие с процедурите и правилата, приложими за общия бюджет на Съюза.
   3.   Управлението на разходите се урежда с договор между СПЕС и Комисията. За всички направени разходи СПЕС се отчита на Комисията.
   Член 6
   Формиране и състав на екипа
   1.   В рамките на мандата на СПЕС и на съответните предоставени финансови средства СПЕС отговаря за сформирането на екип. Екипът включва експерти по конкретни политически въпроси в зависимост от изискванията на мандата. СПЕС своевременно информира Съвета и Комисията за състава на екипа.
   2.   Държавите членки, институциите на Съюза и ЕСВД могат да предлагат командироване на служители към СПЕС. Възнаграждението на такива командировани служители се поема от съответната държава членка, съответната институция на Съюза или ЕСВД съответно. Експертите, командировани от държавите членки в институциите на Съюза или в ЕСВД, също могат да бъдат командировани към СПЕС. Членовете на договорно наетия чуждестранен персонал трябва да са граждани на държава членка.
   3.   Всички командировани членове на персонала остават под административното ръководство на изпращащата държава членка, на институцията на Съюза или на ЕСВД, като изпълняват задълженията си и действат в интерес на мандата на СПЕС.
   Член 7
   Привилегии и имунитети на СПЕС и на персонала към него
   Привилегиите, имунитетът и другите гаранции, необходими за изпълнението и безпрепятственото провеждане на мисията на СПЕС и на членовете на персонала към него, се договарят с приемащите държави, в зависимост от случая. Държавите членки и ЕСВД оказват цялото необходимо съдействие за тази цел.
   Член 8
   Сигурност на класифицираната информация на ЕС
   СПЕС и членовете на неговия екип спазват принципите и минималните стандарти за сигурност, установени с Решение 2013/488/ЕС на Съвета (1).
   Член 9
   Достъп до информация и логистична подкрепа
   1.   Държавите членки, ЕСВД, Комисията и Генералният секретариат на Съвета осигуряват достъп на СПЕС до всякаква информация от значение за него.
   2.   Делегациите на Съюза в региона и/или държавите членки, в зависимост от случая, осигуряват логистичната подкрепа в региона.
   Член 10
   Сигурност
   В съответствие с политиката на Съюза за сигурността на персонала, разположен извън Съюза за оперативни нужди съгласно дял V от Договора, СПЕС предприема всички разумно приложими мерки, съобразно своя мандат и в зависимост от обстановката, свързана със сигурността в географския регион, за който отговаря, за сигурността на целия персонал под неговото пряко ръководство, по-специално:

               а)

               чрез установяването на конкретен за мисията план за сигурност въз основа на насоки от ЕСВД, който предвижда специфични за мисията физически, организационни и процедурни мерки за сигурност, уреждащ безопасното придвижване на персонала до и в рамките на района на мисията, както и управлението на инциденти, свързани със сигурността, и който предвижда план за действие при извънредни обстоятелства и план за евакуация на мисията;

               б)

               като гарантира, че целият персонал, разположен извън границите на Съюза, е застрахован за висок риск съобразно условията в района на мисията;

               в)

               като гарантира, че всички членове на неговия екип, които предстои да бъдат разположени извън границите на Съюза, включително местно наетият персонал, са преминали подходящо обучение за сигурност преди или при пристигането си в района на мисията, съобразно степента на риска, определена за района на мисията от ЕСВД;

               г)

               като гарантира, че са изпълнени всички одобрени препоръки, направени в резултат на извършените редовни оценки на сигурността, и като представя на ВП, Съвета и Комисията писмени доклади за изпълнението на тези препоръки, както и за други, свързани със сигурността въпроси, в рамките на доклада за напредъка и доклада за изпълнението на мандата.

         Член 11
   Докладване
   СПЕС представя редовни устни и писмени доклади на ВП и ЕСВД. СПЕС докладва редовно на КПС в допълнение към минималните изисквания относно докладването и определянето на целите, предвидени в Насоките във връзка с назначението, мандата и финансирането на специалните представители на Съюза. При необходимост СПЕС докладва и на работните групи на Съвета. Редовните доклади се разпространяват по мрежата COREU. СПЕС може да представя доклади на Съвета по външни работи. В съответствие с член 36 от Договора СПЕС може да участва при информирането на Европейския парламент.
   Член 12
   Координация
   1.   СПЕС допринася за единството, съгласуваността и ефективността на действията на Съюза и спомага да се гарантира за съгласуваното използване на всички инструменти на Съюза и действия на държавите членки с оглед на постигането на политическите цели на Съюза. Действията на СПЕС са координирани с действията на Комисията. СПЕС провежда редовни брифинги за представителствата на държавите членки и делегациите на Съюза.
   2.   На място се поддържат тесни връзки с ръководителите на делегациите на Съюза, на мисиите по линия на ОПСО и на представителствата на държавите членки. Те полагат всички усилия, за да съдействат на СПЕС при изпълнението на мандата му. В тясно сътрудничество с ръководителя на делегацията на Съюза в Тел Авив и представителството на Съюза в Ерусалим СПЕС осигурява политически насоки на местно равнище на ръководителите на Полицейската мисия на Европейския съюз за палестинските територии (EUPOL COPPS) и на Мисията на Европейския съюз за подпомагане на контролно-пропускателен пункт Рафа (EU BAM Rafah). На място СПЕС поддържа връзки и с други международни и регионални участници.
   Член 13
   Преглед
   Изпълнението на настоящото решение и неговата съгласуваност с други действия на Съюза в региона подлежат на редовен преглед. До края на септември 2015 г. СПЕС представя на ВП, Съвета и Комисията доклад за напредъка, а до края на януари 2016 г. — цялостен доклад за изпълнението на мандата.
   Член 14
   Влизане в сила
   Настоящото решение влиза в сила в деня на приемането му.

      Съставено в Брюксел на 15 април 2015 година.

            За Съвета

            Председател

         E. RINKĒVIČS

      (1)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на EC (ОВ L 274, 15.10.2013 г., стр. 1).